Rejer, mayonnaise og olie gjorde morgenen til en glat affære i rundkørslen ved hovedvejene 13 og 29.

Skal du ad Hovedvej 13 eller 29 ved Aars denne morgen, er der god grund til at køre lidt forsigtigt i rundkørslen ved Binderup, hvor Viborgvej og Løgstørvej mødes. Her har der nemlig været to uheld med spild tidligt fredag morgen. Først var det olie, der var blevet lækket i rundkørslen cirka klokken fem, fortæller Nordjyllands Politi. Men lidt senere fik olien selskab af et noget usædvanligt spild. - En bil smed en del rejer og mayonnaise i rundkørslen, og sådan noget kan også være glat at køre i. Men der er blevet ryddet op på stedet, og beredskabet af kastet kattegrus ud på vejen, siger vagtchef ved Nordjyllands Politi, Karsten Højrup Kristensen. Tilsyneladende var de mange rejer røget ud et cateringfirmas bil. I hvert fald var der også efterladt et såkaldt cateringbur på vejbanen.